google/wiki40b huggingface dataset:
Dieudonné M'bala M'bala

Karrière

Dieudonné oppnådde først suksess med en jødisk komiker, Élie Semoun, ved å utnytte rasestereotyper. På den tiden drev han aktivt mot rasisme og uten hell stilte han opp som kandidat i 1997- og 2001-valget i Dreux mot National Front, et parti han oppfattet som rasistisk.
Etter en serie med kontroversielle uttalelser om jøder, og dommer for anti-semitisme, ble Dieudonné utestengt i større og større grad fra vanlige medier (MSM), og mange av hans opptredener har blitt avlyst av lokale myndigheter.
Dieudonné henvendte seg til Jean-Marie Le Pen, lederen av partiet National Front som han hadde kjempet mot tidligere i livet, og ble hans politiske allierte og venn, og Le Pen ble til og med gudfar til en av Dieudonné's døtre. Dieudonné er en nær venn av  Alain Soral, en kontroversiell forfatter som han delte mange syn med. Han stilte opp i presidentvalget i 2007 for «anti-sionist partiet». Dieudonnés provokasjoner kuluminerte ved at han lot holocaust-benekteren Robert Faurisson være med i et av hans show i 2008. Han har beskrevet Holocaust-erindringer som «hukommelses-pornografi». Han har blitt dømt i fransk rett åtte ganger for antisemitisme.
Etter at Dieudonné hadde spottet en jødisk journalist i en opptreden, sa den franske innenriksministeren Manuel Valls at Dieudonné var «ikke lenger en komiker» men heller en «antisemittit og rasist» og at han ville forsøke å forby alle offentlige opptredener av Dieudonnés siden de var en offentlig risiko.
Ford Kuga

Ford Kuga (2008–) er en liten SUV fra den amerikanske bilprodusenten Ford.
Første utgave (2008–12) ble bygd i Saarlouis i Tyskland og solgt ny i Norge. Den kunne fåes med  firehjulsdrift fra svenske Haldex.
Andre utgave (C520, 2012–) kom med Ford's eget system for firehjulsdrift, og ble i Norge solgt fra kroner 375 000 og opp. Produksjon ble lagt til  Russland, Kina og Spania, samt USA, der den ble solgt som Ford Escape.
I 2017 fikk Kugaen et utseende som lignet mer på den nye Ford Edge.  Utstyrsnivåene har vært Trend, Titanium og sportslige ST.
Stampemølle

En stampemølle eller bare stampe i kortform er et anlegg til bearbeiding av tøyer og skinn. Slike fantes det mange av rundt omkring i bygde-Norge på 17 - og 1800-tallet.
Stamping er en del av den gamle tekstilproduksjonen. Vevd vadmelstøy må stampes som en del av etterbehandlingen av tøyet. Når stoffet ble tatt av veven var det stift og hardt. Tovingen gjorde vadmelsvevd tøy mjukt og gjorde at det holdt godt på varmen.
Stampa fungerer slik at vannhjulet driver en aksling. Denne løfter opp flere stokker som slippes ned i et trau eller et lagget trekar. I trauet ligger tekstilene i varmt såpevatn og blir tova av stokkene som hamrer ned på dem.
En eldre metode for stamping var å bruke føttene, men det var tungt arbeid.
En stampemølle kunne være en del av et fargerverksted.
Stampemøllene lå alltid ved fossefall, der vannkraft kunne utnyttes. Bare i noen få tilfeller er stampemøller bevart.
Stampa fra Gjengedalen er ein av to som vart satt opp i Gjengedalen i Hyen.
Rekve Mylna i Voss kommune ble fredet i 1978 og har fungert som kornmølle og vadmelsstampe. I Setesdal er en stampemølle gjennoppført i nyere tid. Norsk Folkemuseum satte i 1936 opp en stampe fra Jøssvoll i Stordal på Sunnmøre. Denne stampa har igjen blitt kopiert og er satt opp igjen på plassen den ble hentet fra. Noen stampemøller har gitt stedsnavn til en lokalitet eller et område. Stampesletta på Lillehammer er kanskje det best kjente. I Barbudalen i Arendal er det et hus som kalles for Stampa, like nedenfor Langsæ mølle. Også Kristiansand hadde sin stampemølle. Vannmagasinene for stampemølla, som også en tid var byens drikkevannskilde ligger i Baneheia like utenfor Kvadraturen, sentrum av byen og heter Første-, Andre- og Tredje Stampe.
Stampemøller ble også brukt i tidlig papirindustri.
Ljanskollen

Ljanskollen er en høyde mellom Fiskevollbukta og Hvervenbukta, ved Bunnefjordens østbredde. Høyeste punkt er 83 moh.
Fylkesvei 155 går mellom Ljanskollen og Vestby.
Området ble kjøpt av Oslo kommune for friluftsformål og offentlig badestrand i 1937. Rundt kollen går turvei E13.
Under andre verdenskrig satte de tyske militære myndighetene opp en fangeleir på området. Denne ble fra 14. juni 1945 brukt som interneringsleir for såkalte «tyskertøser», fram til Statens interneringsleir for kvinner, Hovedøya ble åpnet 1. oktober.
Xia (navn)

Etymologi

Xia betyr «rosa skyer». Navnet kan også bety «sommer».

Kjente personer med navnet

Personene i listen er ordnet kronologisk etter fødselsår.
Fritz

Etymologi

Fritz er en opprinnelig tysk kjæleform av mannsnavnet Friedrich, som er dannet av fred, «fred, vern», og rik, «mektig, hersker». Frits er en nordisk skrivemåte av navet. Frits er også en nederlandsk kjæleform av Frederik.
Rikard Norling

Karriere som spiller

Norling startet karrieren i IK Bele, hvor han i tidlig tenårene spilte sammen med blant andre Johan Mjällby, som skulle komme til å spille for Celtic FC. Han gikk til IF Brommapojkarna, hvor han var betraktet som en lovende ung spiller. Norling ble i klubben også etter at en skade førte til at han måtte legge opp som spiller 21 år gammel.

Tidlig karriere

I en alder av 22 år startet Norling trenerkarrieren i IF Brommapojkarna, hvor han trente ungdomslaget. I 1994 vendte Norling tilbake til IK Bele, hvor han ledet hovedlaget, og førte dem til direkte opprykk fra sin liga (svensk Division 4) som nykommer. Han gikk i 1996 til AIK, hvor trente ungdomslaget. I 1998 utnevnte AIKs nye manager Stuart Baxter Norling til assisterende manager. De ledet laget i 1998 til AIKs første ligatittel på seks år.
Året etter nådde AIK gruppespillet i Champions League, hvor Norling ledet laget mot Arsenal, etter at Baxter hadde pådratt seg suspensjon etter første kamp i gruppen, mot FC Barcelona. Norling gikk tilbake til å trene juniorlaget året etter at Baxter sluttet. I 2002 trente han tredjedivisjonslaget Väsby IK. Han ledet laget til to strake førsteplasser i serien, men ble slått ut begge gangene i playoff for opprykk. I 2004 ble han utnevnt til manager for GIF Sundsvall, som spilte i Allsvenskan.

AIK

Norling ble manager for AIK 11. november 2004, samme år som klubben rykket ned fra Allsvenskan. Han ledet laget til et direkte opprykk i første sesong som manager for laget, og AIK tok sølvplassen i Allsvenskan påfølgende sesong. Norling var manager for klubben fram til november 2008, da han, samt visedirektør for klubben, Charlie Granfelt, ble avskjediget.

Assyriska FF

Norling ble manager for Assyriska FF 1. januar 2010. Første sesong i klubben, som spilte i Superettan, endte klubben på fjerdeplass, fem poeng fra playoff-plassering for opprykk. Andre sesong startet bra for klubben, som ledet etter åtte runder.

Malmö FF

Malmö FF kunne presentere Norling som klubbens nye manager 25. mai 2011. Han etterfulgte Roland Nilsson, som hadde forlatt klubben for å ta over FC København. Klubben lå på fjerdeplass ved overtakelsen, en plassering Norling greide å beholde ved sesongslutt.
Norling ledet klubben til en tredjeplass i sin første hele sesong for klubben. I 2013 vant Rikard Norling Allsvenskan med Malmø FF.

SK Brann

Den 3. desember 2013 ble Norling trener for den norske eliteserieklubben SK Brann. Svensken signerte en treårskontrakt med klubben. Brann var forventet å kjempe om gullet, men rykket ned i play-off mot Mjøndalen den 26. november 2014.
Norling ble etter en rekke dårlige resultater, blant annet et 1-4-tap for Levanger FK dagen før, ikke lengre hovedtrener for Brann per 27. mai 2015.

Privat

Norling er gift og far til fire.
Slaggstein

Slaggstein var et tidlig byggemateriale, i bruk på 1800-tallet, spesielt på steder hvor det var jernverk og støperier. Egentlig et avfallsprodukt under fremstilling av støpejernsprodukter. Slagget var nærmest «skum» på toppen av det smeltede jernet og ble støpt i blokker. Størrelsen kunne variere, men vanlig størrelse som en lecablokk i dag. Slaggstein ble brukt i stedet for murstein. På Bærums Værk ble det bygget flere arbeiderboliger med slaggstein. Disse ble revet i forbindelse med omlegging av Lommedalsveien tidlig på 1950-tallet. Den ble også brukt i den delen av uthusene som ble brukt som fjøs eller stall. Et par slike står fremdeles på «Værket». Pusset slaggstein er også blitt brukt i praktbygg som Ulefos Hovedgaard
Skrimmel Skrammel (album)

Skrimmel Skrammel er et musikkalbum utgitt av Cheezy Keys i 2007. Sangene er fra Barne-TV-serien Skrimmel Skrammel
Volksbund Deutsche Kriegsgräberfürsorge

Volksbund Deutsche Kriegsgräberfürsorge e.V. ble grunnlagt i 1919 og er en humanitær organisasjon som på oppdrag fra den tyske regjeringen arbeider for å vedlikeholde og pleie tyske krigsgraver. Den har ansvaret for rundt 2 millioner graver på 845 kirkegårder i 45 land. Etter kommunismens sammenbrudd er organisasjonen også aktiv i den tidligere østblokken. Tysklands president er organisasjonens beskytter.
Volksbund har 228 000 medlemmer, og finansieres hovedsakelig gjennom gaver, medlemskontingenter og innsamlinger.
Tongueless God

Tongueless God er et musikkalbum med Scariot, utgitt i 2001.
IFK Eskilstuna

IFK Eskilstuna er en idrettsklubb, grunnlagt i 1897 og som holder til i Eskilstuna i Sverige. Klubben ble svensk mester i fotball for herrer i 1921.
Sambus

Utseende

Ganske små, svarte, mer eller mindre blanke praktbiller. Kroppen er nærmest firkantet sett ovenfra. Dekkvingene har mønster av lyse, gjerne litt virvlende hår.

Utbredelse

Slekten er utbredt i tropiske deler av den gamle verden.
Norsk Sykkelrittforening

Norsk Sykkelrittforening er en ideell interesseorganisasjon for arrangører av sykkelritt i Norge med over 400 deltagere med et ideell (ikke-kommersielt) formål. Organisasjonen ble stiftet 12. april 2016, og skal arbeide for å gi medlemmene best mulige rammebetingelser og bidra til utvikling av sykkelritt og gjennom dette arbeidet ivareta medlemmene felles interesser. Sykkelrittforeningen skal være et innovativt kompetansesenter og være sentral i arbeidet for vekst og fremgang for sykkelritt i Norge. Arild Salte er leder av foreningen.

Forening som høringsinstans

Norsk Sykkelrittforening har deltatt i arbeidet med å endre vegtrafikkloven.
Otto Grotewohl

Bakgrunn

Otto Grotewohl vokste opp i Braunschweig. Hans far var enten ufaglært arbeider eller, ifølge andre kilder, mesterskredder. Fra 1908 til 1912 lærte Otto seg boktrykkerhåndverket.

Politikk

Grotewohl ble medlem av SPD i 1912. Fra 1918 tilhørte han Tysklands uavhengige sosialdemokratiske parti (USPD), idet han motsatte seg SPD-ledelsens regjeringstro holdning under første verdenskrig, den såkalte borgfredspolitikken. I november 1921 ble han utnevt til folkeutdanningsminister i regjeringen til ministerpresident Sepp Oerter (USPD). Da de to sosialdemokratiske partiene slo seg sammen også i Braunschweig i oktober 1922, ble han sammen med en SPD-mann formann av fellesfraksjonen. Han var parlamentariker og minister i Fristaten Braunschweig 1920–25 samt fristatens SPD-leder og riksdagsmann 1925–33. 
Under nazisttiden arbeidet Grotewohl som selger, og ble fengslet flere ganger. 
Etter annen verdenskrig deltok Otto Grotewohl i etableringen av partiet også i den sovjetiske okkupasjonssonen. Som medlem av sentralkomiteen i SPD i østsonen, var han i april 1946 medansvarlig for tvangssammenslåingen av SPD med KPD til SED.

Ministerpresident

Grotewohl ble den første ministerpresident i DDR fra oktober 1949, og forble i dette embete til sin død. Med opprettelsen av Ministerrådet i DDR i november 1954 ble han også den første formann i dette rådet, mens han beholdt stillingen ministerpresident.
I januar 1951 gikk han inn for frie valg i DDR.
I 1960 ble han diagnostisert med leukemi, som han døde av 21. september 1964. Han var ikke fullt aktiv i sin post etter 1961, da han begynte å motta medisinsk behandling i Sovjetunionen.
Tonsillektomi

Tonsillektomi er en operasjon der man fjerner de ekte mandlene. Operasjonen foregår i narkose og tar ca. 30 minutter. Inngrepet må ikke forveksles med Tonsillotomi, hvor bare deler av mandlene fjernes.

Historikk

Tonsillektomi er et kirurgisk inngrep med en lang historie. De første registrerte skriftene som beskriver inngrepet ble gjort av Aulus Cornelius Celsus (25 e.Kr. – 50 e.Kr.). Han beskriver fjerning av mandlene ved bruk av neglene eller ved å bruke en sløv krok. Siden har inngrepet hatt varierende popularitet. I middelalderen ble inngrepet ikke utført, før det ble igjen innført i økende grad utover 1700 tallet. I 1828 introduserte legen Philip Syng Physick et redskap med lignende mekanismen som en giljotin, derav navnet mandel giljotin. Denne ble brukt frem til starten av 1900 tallet hvor den ble etter hvert erstattet med "dissection and snare" teknikken, som idag regnes som standard.
Pompeo Magno

Pompeo Magno (Pompeius Magnus) er en opera i tre akter av Francesco Cavalli. Den ble laget som en dramma per musica. Den italienske librettoen var av Nicolò Minato. Den ble oppført første gang i Venezia på Teatro S Salvatore 20. februar 1666.
Sør-Hedmark sorenskriveri

Sør-Hedmark sorenskriveri (også omtalt som Søndre Hedemarken sorenskriverembete) ble opprettet 8. januar 1777 ved deling av Hedemarken sorenskriveri i Nordre Hedemarken og Søndre Hedemarken sorenskriverier. Til Søndre Hedemarken sorenskriveri ble lagt tinglagene Stange, Romedal og Løten og de to sydligste fjerdingene av Vang tinglag, Vang og Skattum.
En lov vedtatt 26. april 1848 bestemte at det skulle opprettes en kjøpstad ved Mjøsa på grunnen til gårdene Storhamar og Holset. Sorenskriveren i Søndre Hedemarken skulle «inntil videre» fortsette å utføre sorenskriverforretningene for kjøpstaden. En kongelig resolusjon av 12. oktober 1861 bestemte at det på Hedmarken skulle være tre sorenskrivere i stedet for to, idet den nye Hamar kjøpstad ble skilt ut som en egen jurisdiksjon. Dermed ble Hamar byfogd- og sorenskriverembete opprettet 1. juli 1863, der byfogden ble sorenskriver for Vang tinglag. I tinglaget inngikk også Vang og Skattum fjerdinger, som ble skilt ut fra Søndre Hedemarken.
Straffeprosessloven av 1. juli 1887 ble satt i verk fra 1. januar 1890. Samtidig ble dommerfunksjonen i straffesaker for Hamar kjøpstad overført fra byfogden til sorenskriveren i Søndre Hedemarken. Som følge av lov om delvis omordning av det sivile embetsverk av 21. juli 1894 ble det ved kongelig resolusjon av 6. november 1897 bestemt at Hamar byfogd- og sorenskriverembete skulle inndras og Hamar by legges til Nordre Hedemarken sorenskriveri. Disse endringene skulle ifølge kongelig resolusjon av 23. mars 1901 gjelde fra 20. juli 1901.
Sorenskriveren i Sør-Hedmark flyttet inn til Hamar i 1860, og hadde forskjellige lokaler i byen frem til embetet flyttet inn i Festiviteten i 1927. Fra 1970 var Sør-Hedmark og Nord-Hedmark sorenskriverembeter samlokalisert i fylkeshuset i Hamar.
Hamar og Vang kommuner ble slått sammen 1. januar 1992. Samtidig ble Nord-Hedmark og Sør-Hedmark sorenskriverembeter slått sammen til ett kontor under navnet Hedmarken sorenskriverembete.
Another Kind of Happiness

Another Kind of Happiness er et musikkalbum med Tumbleweed, utgitt i 2000. Dette er bandets første plate.
Tveitsund bru

Tveitsund bru er en del av riksvei 41, og ligger midt i tettstedet Treungen i Nissedal kommune i Telemark. Brua ble bygd i 1918 og fredet som kulturminne i 1999. 
Brua er 62,1 meter lang og er landets nest lengste steinhvelvbru med et spenn på 51 meter. Brua har en bredde på 5 meter, og kjørebanen er 4 meter. Brua karakteriseres som et stykke ingeniørkunst av høy klasse. Bruspennet er strukket til yttergrensen av det som er teknisk mulig. Brua er fredet for å være et synlig minne om utviklingen av kommunikasjon og veibygging, heter det i omtalen av dette kulturminnet på Riksantikvarens hjemmeside.
Norangsdalen

Norangsdalen er en dal i Ørsta og Stranda kommuner i Møre og Romsdal. Dalen er svært trang, med bare et par hundre meter mellom dalsidene på det smaleste. Gjennom dalen renner Norangselva, som munner ut innerst i Norangsfjorden. I dalbunnen ligger en rekke små vatn. Blant dem er Lygnstøylvatnet, som ble dannet i 1908 da et stort steinras demmet opp elva og la ei seter under vann.
Nederst i dalen ligger bygda Øye. Fylkesvei 655 går gjennom dalen.
T44

Lokomotivets historie

Lokomotivtypen har først og fremst blitt benyttet til å trekke godstog samt til skifting, men den har også trukket persontog. På 1970-tallet ble denne typen satt opp i persontrafikk på den uelektrifiserte jernbanestrekningen Borlänge–Mora, mens den på 1990-tallet ble prukt til persontrafikk på Inlandsbanan. I forhold til sin forgjenger T43 er T44 noe sterkere og førerhytten er modernisert og har bedre lydisolering, men lokomotivet har ellers mange likheter med T43. Utseendemessig skiller T44 seg ut ved at den i større grad har mer kantete former. Opp til tre T44 kan multippelkjøres. 
Denne typen er dieselelektrisk, som vil si at det blir drevet av elektriske banemotorene, som blir matet med strøm fra en generator, som igjen er koblet til en tolvsylindret totaktsmotor produsert av amerikanske General Motors. Flere lokomotiver har også blitt utrustet med radiostyring, noe som skal gjøre skifting lettere, og dette kan igjennkjennes ved at disse har antenner på taket og et bredt, rødmalt bånd på siden. 
Da SJ ble splittet opp i 2001 overtok Green Cargo de resterende lokomotivene, men også fire lokomotiver ble solgt til det svenske selskapet TGOJ.
I 2009–2011 hadde Green Cargo 62 av lokomotivene inne til en total renovering hos Bombardier Transportation i Randers, Danmark. De renoverte lokene fik ny litra Td. Green Cargo bruker også T44 i Norge i godstog på Raumabanen, som assistanselokomotiv i GCs godstog på Sørlandsbanen og i skifting.

NSB Di 7

I 1993 kjøpte NSB lok nummer 276 av SJ, som fikk norsk litra og nummer Di 7.634, for å brukes i Narvik, da den eldre typen Di 2 ble for svak for den tunge skiftetjenesten. Loket ble da malt om i NSBs gule og røde skiftelokfarger. Da LKABs datterselskap MTAS (i dag LKAB Malmtrafikk) overtok malmtrafikken på Ofotbanen ble loket med over dit og ble igjen regnet som T44, men med nytt nummer 6, og fikk en lys blå farge og hvite striper. LKAB Malmtrafikk har også lok nummer 5, tidligere nummer 283, som er rødt med hvite striper.
Zona Norte (Rio de Janeiro)

Zona Norte (portugisisk for Nordsonen) er et geografisk område i Rio de Janeiro i Brasil.

Bydeler

Det inneholder bydelene Abolição, Acari, Água Santa, Aldeia Campista, Alto da Boa Vista, Anchieta, Andaraí, Bancários, Barros Filho, Benfica, Bento Ribeiro, Bonsucesso, Brás de Pina, Cachambi, Cacuia, Caju, Cavalcante, Cidade Universitária, Cocotá, Coelho Neto, Colégio, Complexo do Alemão, Complexo da Maré, Cordovil, Costa Barros, Del Castilho, Encantado, Engenheiro Leal, Engenho de Dentro, Engenho da Rainha, Engenho Novo, Freguesia da Ilha, Galeão, Grajaú, Guadalupe, Higienópolis, Honório Gurgel, Inhaúma, Irajá, Jacarezinho, Jacaré, Jardim América, Jardim Carioca, Jardim Guanabara, Lins de Vasconcelos, Madureira, Manguinhos, Maracanã, Marechal Hermes, Maria da Graça, Moneró, Méier, Olaria, Oswaldo Cruz, Parada de Lucas, Parque Anchieta, Parque Colúmbia, Pavuna, Penha, Penha Circular, Piedade, Pilares, Pitangueiras, Portuguesa, Praia da Bandeira, Praça da Bandeira, Quintino Bocaiúva, Ramos, Riachuelo, Ribeira, Ricardo de Albuquerque, Rio Comprido, Rocha, Rocha Miranda, Sampaio, São Cristóvão, São Franscisco Xavier, Tauá, Tijuca, Todos os Santos, Tomás Coelho, Triagem, Turiaçu, Vasco da Gama, Vaz Lobo, Vicente de Carvalho, Vila da Penha, Vila Isabel, Vila Kosmos, Vista Alegre og Zumbi.
Psykoterapeut

Psykoterapeut er en utøver av psykoterapi, og er utdannet med henblikk på å lege eller hele menneskers mentale lidelser gjennom individuelt arbeid med én pasient, eller en gruppe med pasienter i form av gruppeterapi.
Norsk Judo og Jiu-jitsu Klubb

Norsk Judo og Jiu-Jitsu Klubb (NJJK) var den første klubben i sitt slag i Norge og ble stiftet 12. oktober 1960 på initiativ av Henrik Lundh.

Historikk

Henrik Lundh blir sett på som den som introduserte judo i Norge (startet organisert trening allerede i 1952), og også den som stiftet NJJK, den første judoklubben i Norge. Torkel Sauer og Ola Knutsen ble sett på som medstiftere av NJJK.
Konstituerende generalforsamling ble avholdt i daværende Idrettens Hus – den gamle Turnhallen – i St. Olavs gate i Oslo med 31 personer til stede. Som første formann ble valgt Henrik Lundh.
Klubben tilbød de første årene kun trening for gutter/menn.
NJJKs første dojo var i Sam Melbergs Institutt som holdt  til i kjelleren til Bislet Bad i Oslo. Etter det har klubben hatt tilholdssted på Halling skole på Majorstuen, Oslo Maskinistskole på Etterstad og Kristelig Gymnasium i Josefines gate.
På slutten av 70-tallet flyttet klubben til Haugerud Skole. Klubben disponerte ett stort matteareale frem til 1998 da dojoen ble utbygget, og er nå totalt 350 m² stor. Lokalene på Haugerud ble totalrenovert 2009-2010 .
Klubbens medlemmer har vunnet 31 NM gull for damer, og 74 NM gull for herrer (per 2009) og er med det mestvinnende klubb i NM-sammenheng i Norge.
To utøvere fra klubben har deltatt i OL i judo for Norge (av totalt 4 norske judoutøvere). Alfredo Jose Chinchilla deltok i OL 1984 i Los Angeles og Stig Traavik deltok i OL 1992 i Barcelona.
Klubbens medlemstall (per 31. desember 2015) var 439.

Alfredo Jose Chinchilla (5. Dan)

12 individuelle NM-titler i perioden 1984–2016
Kongepokal 1989 og 1996
Medalje i student-VM, deltagelse i OL 1984 i Los Angeles.
Nordisk mester i 1984 og 1992
Bronse i Veteran-EM 2007.
Europamester for veteraner i 2012
2 bronser (2007 og 2011), 1 sølv (2015) i veteran VM
Verdensmester for veteraner 2016 og 2017

Erik «Lillegutt» Haugen

10 NM-titler i perioden 1969–1976
2 ganger nordisk mester i tungvekt

John Steen Lysholt Petersen

9 NM-titler i perioden 1977–1982
Kongepokalvinner i 1980

Stig Traavik

6 NM-titler i perioden 1987–1996
Kongepokalvinner i 1991.
Han har også deltatt i OL 1992 i Barcelona, VM og EM.
Bronse i VM og EM for veteraner i 2011

Dag Hodne

7 NM-titler i perioden 1966–1984
Første i Norge gradert teknisk til 5.dan.
Innehar nå 7.dan, høyeste og første med gradering i Norge den 15.06.2008.
Judo i NJJK fra 1963 til 2013 i 50 år aktiv på Judo/Budo matten som første nordmann.

May Linn Hystad

6 NM-titler i perioden 1996–2003
Kongepokalvinner i 1997 og 1999.
Deltok i EM i Finland i 2006.
Bronse i VM for veteraner i 2017.
Nordisk mester veteraner 2016 og 2018.

Heidi Andersen

6 NM-titler i perioden 1979–1984
(ytterligere 5 NM-titler i perioden 1984–1988, men da for Oslo Judoklubb)
Kongepokalvinner 1983
Bronsemedaljør i VM 1982 i -66 kg.

Esther Myrebøe

6 NM-titler i perioden 2007–2010
(ytterligere 10 NM-titler, men da for BK-Judo)
Kongepokalvinner 2009 og 2010
(ytterligere 5 kongepokaler i perioden 2001–2006, men da for BK-Judo)
Første norske vinner av et verdenscupstevne i judo (Baku 2006). 5.-plass student-VM. Deltaker 6 EM, 2 VM, Universiade.